7 घंटे की जमानत मिली थी; पत्नी का आरोप- पुलिस हमारी बातें सुन रही थी
Delhi Ex-Deputy CM Manish Sisodia Liquor Policy Case - Follow Delhi Liquor Scam (Money Laundering Case)Latest News Updates On Dainik Bhaskar  दिल्ली के पूर्व शिक्षा मंत्री मनीष सिसोदिया ने बुधवार को अपनी पत्नी सीमा सिसोदिया से 103 दिन बाद मुलाकात की। सीमा मल्टीपल स्केलेरोसिस नाम की बीमारी से जूझ रही हैं।
दिल्ली के पूर्व शिक्षा मंत्री मनीष सिसोदिया ने बुधवार को अपनी पत्नी सीमा सिसोदिया से 103 दिन बाद मुलाकात की। सीमा मल्टीपल स्केलेरोसिस नाम की बीमारी से जूझ रही हैं। दिल्ली हाईकोर्ट ने सिसोदिया को पत्नी से मिलने के लिए 7 घंटे की जमानत दी थी।
मुलाकात के बाद सीमा ने आरोप लगाया कि 7 घंटे की मुलाकात के दौरान पुलिस उनके बेडरूम के दरवाजे पर बैठी रही। पुलिस उन्हें लगातार देख रही थी और उनकी हर बात सुन रही थी। सीमा ने फेसबुक पर एक नोट शेयर कर कहा कि शायद इसीलिए कहते हैं कि राजनीति गंदी है।
मनीष सिसोदिया को शराब नीति मामले में CBI ने 26 फरवरी को गिरफ्तार किया था। वे दिल्ली की तिहाड़ जेल में बंद हैं।
सीमा बोलीं- शुभचिंतकों ने राजनीति में नहीं जाने को कहा था
सीमा ने नोट में लिखा कि आम आदमी पार्टी के बनने के समय बहुत सारे शुभचिंतकों ने कहा था कि राजनीति के चक्कर में मत पड़ो। यहां पहले से बैठे लोग काम नहीं करने देंगे और फैमिली को अलग परेशान करेंगे। लेकिन मनीष की जिद थी।
उन्होंने अरविंद जी और अन्य लोगों के साथ पार्टी बनाई और काम भी करके दिखाया। इनकी राजनीति ने बड़े-बड़े लोगों को शिक्षा, स्वास्थ्य, बिजली और पानी के मुद्दे पर बात करने पर मजबूर किया।
सिसोदिया ने जेल में दुनिया का शिक्षा का इतिहास पढ़ा
सीमा ने लिखा है कि मनीष 103 दिन से फर्श पर दरी बिछाकर सो रहे हैं। मच्छर, कीड़े और गर्मी की परवाह किए बिना आज भी उनकी आंखों में शिक्षा के जरिए देश को खड़ा करने का सपना है। उन्होंने पिछले तीन महीने में दुनिया का शिक्षा का इतिहास पढ़ डाला है।
किस देश के किस नेता ने शिक्षा पर जिद करके काम किया और फिर वो देश आज कहां से कहां पहुंच गए है। भारत की शिक्षा में क्या अच्छा हुआ और क्या कमी रह गई। आज की हमारी मुलाकात में मेरी तबीयत के साथ-साथ ये भी बातें हुईं।
सीमा बोलीं- पति की जिद और तेवर पर गर्व है
सीमा ने नोट में लिखा कि मुझे गर्व है कि मेरे पति आज भी अपनी उसी जिद पर हैं। अरविंद और मनीष के खिलाफ साजिशें करके वे लोग खुश होंगे कि अरविंद के सिपाही को जेल में डाल दिया। पर मैं देख रही हूं कि तिहाड़ जेल की एक कोठरी में 2047 के शिक्षित और समृद्ध भारत का सपना मजबूती से बुना जा रहा है।
झूठ और साजिशों के सामने ईमानदारी और शिक्षा की राजनीति का सपना जरूर जीतेगा। सीमा ने नोट के आखिर में लिखा- प्राउड ऑफ यू मनीष। लव यू।
कोर्ट ने दी थी 7 घंटे तक मिलने की इजाजत 
सिसोदिया ने पत्नी की मेडिकल कंडीशन के आधार पर दिल्ली हाईकोर्ट से 6 हफ्ते की जमानत मांगी थी। कोर्ट ने उनकी याचिका खारिज कर दी थी। जस्टिस दिनेश शर्मा ने कहा था कि आरोप बेहद गंभीर प्रकृति के हैं, इसलिए उन्हें 6 हफ्ते के लिए रिहा करना मुश्किल है।
हालांकि, कोर्ट ने निर्देश दिया कि मनीष सिसोदिया किसी एक दिन सुबह 10 से शाम 5 बजे के बीच घर या अस्पताल में पत्नी से मिलने जा सकते हैं। लेकिन पुलिस इस बात का ध्यान रखे कि घर या अस्पताल के बाहर मीडिया मौजूद न हो। पूरी खबर पढ़ें…
पिछली जमानत पर नहीं हो सकी थी पत्नी से मुलाकात
मनीष सिसोदिया को पहले भी पत्नी से मिलने के लिए 7 घंटे की जमानत मिली थी। वे 3 जून की सुबह पत्नी सीमा सिसोदिया से मिलने के लिए घर पहुंचे थे। हालांकि, उनके घर पहुंचने से पहले ही सीमा की तबीयत ज्यादा खराब हो गई, जिसके बाद उन्हें अस्पताल में भर्ती करवाया गया।
कोर्ट ने उन्हें हॉस्पिटल जाने की परमिशन नहीं दी थी। इस वजह से जमानत मिलने के बावजूद सिसोदिया अपनी पत्नी से नहीं मिल सके थे और 7 घंटे बाद वापस तिहाड़ जेल पहुंच गए थे। पूरी खबर पढ़ें...
मल्टीपल स्केलेरोसिस से पीड़ित हैं सीमा सिसोदिया
सीमा सिसोदिया मल्टीपल स्केलेरोसिस नाम की बीमारी से पीड़ित हैं। ​​​​​​यह एक न्यूरोलॉजिकल बीमारी है। इसमें दिमागी नसों की कवरिंग किसी वजह से निकल जाती है। यह सेंट्रल नर्वस सिस्टम को प्रभावित करता है। इस वजह से कई तरह की दिक्कतें आने लगती हैं। कई बार बॉडी पार्ट्स सुन्न पड़ जाते हैं या आपस में कोऑर्डिनेट नहीं कर पाते। इस बीमारी से पीड़ित व्यक्ति डिप्रेशन का भी शिकार हो सकता है।
शराब नीति केस में 26 फरवरी को गिरफ्तार हुए थे सिसोदिया
मनीष सिसोदिया को शराब नीति मामले में 26 फरवरी को CBI ने अरेस्ट किया था। 9 मार्च को ED ने उन्हें अपनी हिरासत में ले लिया था। ED ने उनके खिलाफ 2100 पेज की सप्लीमेंट्री चार्जशीट दायर की है। वहीं, CBI पहले ही चार्जशीट दायर कर चुकी है।
इस मामले में मनीष सिसोदिया की ज्यूडिशियल कस्टडी 6 जुलाई तक बढ़ा दी गई है। राउज एवेन्यु कोर्ट ने CBI से सिसोदिया के खिलाफ दायर चार्जशीट और सप्लीमेंट्री चार्जशीट समेत सभी डॉक्यूमेंट्स की कॉपी जमा करने कहा है। पूरी खबर पढ़ें...